ANEXA NR. 2

**Regulament privind organizarea si efectuarea activitatii de identificare, ridicare, transport, depozitare, eliberare sau valorificare a vehiculelor fara stapan sau abandonate pe domeniul public sau privat al municipiului Ploiesti**

**Capitolul I. Principii generale**

A**rt. 1.** Prezentul Regulament prevede organizarea si efectuarea activitatilor de identificare, ridicare, transport, depozitare, eliberare sau valorificare a vehiculelor fara stapan ori abandonate pe domeniul public sau privat al Municipiului Ploiesti.

**Art. 2.** Activitatile prevazute in art. 1 sunt organizate de catre Servicii de Gospodărire Urbană Ploieşti S.R.L. si se efectueaza de catre reprezentantii sai, imputerniciti ai Primarului Municipiului Ploiesti.

**Art. 3.** Supravegherea si verificarea modului de respectare a prevederilor prezentului regulament se realizeaza de catre Servicii de Gospodărire Urbană Ploieşti S.R.L.

**Capitolul II. Dispozitii generale**

**Art. 4.** Vehiculele care fac obiectul activitatilor stabilite prin prezentul Regulament sunt vehicule abandonate si vehicule fara stapan.

**Art. 5.** *Vehiculele fara stapan* sunt vehicule de orice categorie, fara placuta de inmatriculare sau alte marcaje oficiale, stationate pe domeniul public sau privat al statului ori al unitatilor administrativ-teritoriale, al caror proprietar sau detinator legal este necunoscut.

**Art. 6.** *Vehiculele abandonate* sunt vehicule de orice categorie, aflate pe domeniul public sau privat al statului ori al unitatilor administrativ-teritoriale de cel putin un an, al caror proprietar sau detinator legal este cunoscut, insa exista indicii temeinice, determinate de starea improprie circulatiei acestora pe drumurile publice, din care rezulta intentia neechivoca a proprietarului sau a detinatorului legal de a renunta la exercitarea drepturilor sale de proprietate asupra vehiculului.

**Art. 7.** Identificarea vehiculelor fara stapan, precum si a celor abandonate, se va face de catre Imputernicitii Primarului, din cadrul Servicii de Gospodărire Urbană Ploieşti S.R.L.

In acest sens, conducerea Servicii de Gospodărire Urbană Ploieşti S.R.L. va nominaliza reprezentantii care vor fi imputerniciti de catre Primarul Municipiului Ploiesti.

**Art. 8.** Reprezentantul din cadrul SGU Ploiesti S.R.L., imputernicit catre Primarul Municipiului Ploiesti. , va intocmi un proces-verbal prin care se va constata existenta pe domeniul public sau privat al municipiului Ploiesti a unui vehicul fara stapan sau abandonat.

**Art. 9.** Cu ocazia intocmirii procesului-verbal, reprezentantul va afisa o somatie pe caroseria autovehiculului, prin care solicita ridicarea acestuia de pe terenul apartinand domeniului public sau privat al municipiului Ploiesti, in termen de 10 zile.

**Art. 10.** La implinirea termenului de la art. 9, Primarul va emite o Dispozitie, prin care va dispune, la propunerea reprezentantului SGU Ploiesti S.R.L., inventarierea, expertizarea, ridicarea, transportarea si depozitarea autovehiculului si a bunurilor aflate in interiorul acestuia, prin grija reprezentantului, intr-un loc special amenajat.

**Art. 11.** In termen de 10 de zile de la intocmirea procesului-verbal de constatare, organele de politie efectueaza cercetari pentru identificarea proprietarului sau, dupa caz, a detinatorului legal al vehiculului.

**Art. 12.** In baza rezultatului cercetarilor intreprinse de catre agentul de politie, la propunerea reprezentantului SGU Ploiesti S.R.L., Primarul emite o Dispozitie prin care declara vehiculul ca fiind fara stapan sau abandonat.

Capitolul III. DISPOZITII SPECIALE ALE VEHICULELOR FARA STAPAN

**Art. 13.** Vehiculele fara stapan, precum si eventualele bunuri aflate in interiorul acestora sunt inventariate, expertizate, ridicate si transportate de catre imputernicitul Primarului la locul de depozitare special amenajat.

Prin expertizare se intelege operatiunea prin care reprezentantul SGU Ploiesti S.R.L., in urma analizarii vehiculului, propune valorificarea prin vanzare in conditiile legii sau predarea catre unitatile de colectare a deseurilor.

**Art. 14.** Reprezentantul SGU Ploiesti S.R.L. va intocmi cate o "fisa" pentru fiecare vehicul ridicat, in care va inscrie cheltuielile aferente cu privire la inventariere, expertizare, ridicare, transport si depozitare.

Pentru aceste operatiuni se stabilesc urmatoarele tarife:

* inventariere – 40.32 lei(fara T.V.A.)/vehicul;
* expertizare – 40.32 lei(fara T.V.A.)/vehicul;
* depozitare – 4 lei(fara T.V.A.)/zi/vehicul.

Tarifele se incaseaza la casieria Servicii de Gospodărire Urbană Ploieşti S.R.L.

Art. 15 In termen de 5 zile de la intocmirea procesului-verbal de constatare, reprezentantul SGU Ploiesti S.R.L.aduce la cunostinta publica, printr-un anunt publicat intr­-un cotidian local, caracteristicile tehnice ale vehiculului si locul de unde acesta a fost ridicat, in vederea identificarii proprietarului sau a detinatorului legal al vehiculului fara stapan.

De asemenea, lista cuprinzand vehiculele fara stapan se afiseaza si la sediul Primariei, intr-un loc special amenajat.

**Art. 16.** Persoanei care se declara ca fiind proprietarul sau detinatorul legal al vehiculului fara stapan i se va restitui autovehiculul, pe baza de proces-verbal de predare-primire, in termen de 10 zile, daca face dovada:

1. calitatii de proprietar sau detinator legal al acestuia ;
2. achitarii tuturor taxelor si impozitelor prevazute de lege;
3. achitarii sumelor corespunzatoare cheltuielilor efectuate pentru inventarierea, expertizarea, ridicarea, transportul si depozitarea vehiculului;

d) platii la zi a tarifului de parcare, in cazul vehiculelor ridicate din parcari cu plata.

**Art. 17.** O data cu predarea vehiculului catre proprietarul sau detinatorul legal, se predau si bunurile aflate in interiorul acestora.

**Art. 18.** Daca in termen de 30 de zile de la data anuntului proprietarul sau detinatorul legal nu se prezinta in vederea ridicarii vehiculului, acesta trece de drept in proprietatea Municipiului Ploiesti, liber de orice sarcini, prin Dispozitie a Primarului, si urmeaza sa fie valorificat prin vanzare, in conditiile legii, sau predat unei unitati de colectare si valorificare a deseurilor, in functie de starea vehiculului.

**Art. 19.** In cazul vehiculului abandonat, la propunerea reprezentantului SGU Ploiesti S.R.L.care a intocmit procesul-verbal, Primarul il someaza pe proprietarul sau detinatorul legal al acestuia, prin scrisoare recomandata cu confirmare de primire ca in termen de 10 zile de la primire sa ridice vehiculul aflat pe domeniul public sau privat al municipiului Ploiesti.

**Art. 20.** Dupa expirarea termenului de 10 zile in care proprietarul sau detinatorul legal are obligatia sa-si ridice vehiculul, reprezentantul SGU Ploiesti S.R.L.trece la inventarierea, expertizarea vehiculului, a bunurilor aflate in interiorul acestuia, precum si la ridicarea si transportarea vehiculului la locul de depozitare special amenajat.

**Art. 21.** Daca in termen de 10 zile de la data somatiei proprietarul sau detinatorul legal nu raspunde acesteia, vehiculul trece de drept in proprietatea privata a Municipiului Ploiesti si va fi predat unei unitati de colectare si valorificare a deseurilor.

**Art. 22.** Trecerea vehiculului in proprietatea privata a Municipiului Ploiesti se constata prin Dispozitie a Primarului. Dispozitia se comunica de indata proprietarului sau detinatorului legal al vehiculului . Dispozitia primarului poate fi atacata, in termen de 5 zile de la comunicare, la instanta de contencios administrativ, in conditiile legii.

**Art. 23.** (1)In situatia in care, pana la data ramanerii definitive a hotararii judecatoresti, proprietarul sau detinatorul legal al vehiculului abandonat achita cu titlu de amenda suma prevazuta de art. 11 din Legea nr. 421/2002 privind regimul juridic al vehiculelor fara stapan sau abandonate pe terenuri apartinand domeniului public sau privat al statului ori al unitatilor administrativ-teritoriale, Dispozitia Primarului ramane fara obiect, iar vehiculul va fi restituit acestuia. Amenda se face venit la bugetul local.

(2) Prevederile alin. (1) se aplica si in cazul in care amenda a fost platita pana la predarea vehiculului catre unitatea de colectare si valorificare a deseurilor.

**Art. 24.** Operaţiunile privind ridicarea, transportul şi depozitarea vehiculelor din această categorie sunt realizate de catre Servicii de Gospodărire Urbană Ploieşti S.R.L.la solicitarea reprezentantului SGU Ploiesti S.R.L. în baza Dispoziţiei Primarului Municipiului Ploiesti.

**Art 25.** (1) Servicii de Gospodărire Urbană Ploieşti S.R.L. va amenaja un spaţiu corespunzător destinat depozitării vehiculelor fără stăpân sau abandonate.

(2) Pe toată perioada depozitării, vehiculele se află în custodia Servicii de Gospodărire Urbană Ploieşti S.R.L.

**Art 26.** (1) Servicii de Gospodărire Urbană Ploieşti S.R.L. desfasurand activitatea de ridicare, transport, depozitare si eliberare a vehiculelor fară stăpân sau abandonate pe terenuri aparţinând domeniului public sau privat al Municipiului Ploiesti, răspunde în mod direct faţă de deţinătorii legali ai vehiculelor ridicate pentru eventualele daune produse acestora ca urmare a operaţiunilor de ridicare, transport si depozitare.

(2) Servicii de Gospodărire Urbană Ploieşti S.R.L.este obligat să se asigure la o societate de asigurări pentru acoperirea eventualelor daune produse ca urmare a operaţiunilor de ridicare, transport si depozitare, inclusiv dispariţia vehiculelor.

**Art 27.** (1) Servicii de Gospodărire Urbană Ploieşti S.R.L. este pe deplin răspunzătoare de paza, integritatea vehiculelor şi a bunurilor depozitate în locurile special amenajate de acesta.

(2) Stabileste ca punctul de lucru din Ploiesti, strada Ghighiului nr 9, judetul Prahova, situat in spatele hipodromului Ploiesti, sa aiba destinatia de parc auto special amenajat pentru depozitarea vehiculelor/autovehiculelor ridicate.

**Art. 28.** Valorificarea prin vanzare in conditiile legii sau predarea la o unitate de colectare se va realiza de catre Servicii de Gospodărire Urbană Ploieşti S.R.L. Sumele obtinute din valorificarea vehiculelor fara stapan sau abandonate, precum si cele obtinute ca urmare a aplicarii amenzilor se fac venit la bugetul local.

Cheltuielile ocazionate de inventarierea, expertizarea, ridicarea, transportul, depozitarea, paza si contravaloarea parcarii, in cazul in care vehiculele au fost ridicate din parcari vor fi suportate, dupa caz, de proprietar sau detinatorul legal ori de bugetul local in celelalte situate.